CELEX: 32020Q1223(01)
Language: lt
Date: 1607904000000
Title: Audito Rūmų sprendimas Nr. 19-2020 2020 m. gruodžio 14 d. dėl darbo tvarkos taisyklių 19 straipsnio dalinio pakeitimo

2020 12 23   
               
               
                  LT
               
               
                  Europos Sąjungos oficialusis leidinys
               
               
                  L 434/66
               
            
         AUDITO RŪMŲ SPRENDIMAS Nr. 19-2020
         2020 m. gruodžio 14 d.
         dėl darbo tvarkos taisyklių 19 straipsnio dalinio pakeitimo
         AUDITO RŪMAI,
         atsižvelgdami į Sutartį dėl Europos Sąjungos veikimo, ypač į jos 287 straipsnio 4 dalies penktą pastraipą,
         atsižvelgdami į 2020 m. lapkričio 23 d. Tarybos suteiktą pritarimą,
         kadangi:
         
                     (1)
                  
                  
                     Audito Rūmų darbo tvarkos taisyklėse nenumatyta galimybė Audito Rūmams išskirtinėmis aplinkybėmis, kurios yra force majeure, priimti sprendimus nuotoliniu būdu, konkrečiai – naudojant vaizdo ar telefonines konferencijas,
                  
               
                     (2)
                  
                  
                     kad Audito Rūmai išskirtinėmis aplinkybėmis, kurios yra force majeure, galėtų priimti sprendimus nuotoliniu būdu ir kad tokiomis aplinkybėmis būtų užtikrintas Audito Rūmų sprendimų priėmimo tęstinumas, būtina iš dalies pakeisti Darbo tvarkos taisykles,
                  
               PRIĖMĖ ŠĮ SPRENDIMĄ:
         
            1 straipsnis
            Audito Rūmų darbo tvarkos taisyklių 19 straipsnis pakeičiamas taip:
            
               
                  „19 straipsnis
                  Sprendimų priėmimo procedūra
                  
                     1.   Audito Rūmai sprendimus priima posėdžiuose, išskyrus tuos atvejus, kuomet taikoma rašytinė procedūra, numatyta 25 straipsnio 5 dalyje.
                  
                  
                     2.   Tinkamai pagrįstomis ir išimtinėmis aplinkybėmis, kurios yra force majeure, visų pirma didelių visuomenės sveikatos krizių, gaivalinių nelaimių ar teroro aktų atvejais, ir kurias nustato Pirmininkas, Audito Rūmai gali priimti sprendimus nuotoliniuose posėdžiuose, konkrečiai – naudodamiesi vaizdo arba telefoninėmis konferencijomis, kuriose Audito Rūmų nariai gali dalyvauti būdami Audito Rūmuose arba kitoje vietoje. Pirmininkas sušaukia tokius posėdžius, jiems pirmininkauja ir atsako už tinkamą jų eigą. Atitinkamai taikoma 25 straipsnio 5 dalyje nustatyta rašytinė procedūra.
                  
                  
                     3.   2 dalis taikoma kolegijų ir komitetų posėdžiams. Atitinkamos kolegijos arba komiteto seniūnas arba pirmininkas sušaukia tokius posėdžius, jiems pirmininkauja ir atsako už tinkamą jų eigą.
                  
                  
                     4.   4 straipsnio 4 dalyje, 7 straipsnio 2 dalyje ir 13 straipsnio 1 dalyje numatytus sprendimus, kurie priimami slaptu balsavimu, Audito Rūmai gali priimti nuotoliniuose posėdžiuose pagal šio straipsnio 2 dalį, jeigu užtikrinamas balsavimo slaptumas.“
                  
               
            
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2020 m. gruodžio 14 d.
            
               
                  Europos Audito Rūmų vardu
               
               
                  Pirmininkas
               
               Klaus-Heiner LEHNE